b'\n_START_ARTICLE_\nTonkin-episoden\n_START_PARAGRAPH_\nTonkin-episoden betegner to p\xc3\xa5st\xc3\xa5tte angrep foretatt av Nord-Vietnams fl\xc3\xa5te mot to destroyere fra USAs fl\xc3\xa5te, USS \xc2\xabMaddox\xc2\xbb og USS \xc2\xabTurner Joy\xc2\xbb. Angrepene skal ha funnet sted den 2. august og 4. august 1964 i Tonkinbukten._NEWLINE_Resultatet av episoden var at USAs kongress godkjente den syd\xc3\xb8stasiatiske resolusjonen, bedre kjent som Tonkin-resolusjonen, som ga president Lyndon B. Johnson tillatelse til \xc3\xa5 assistere ethvert s\xc3\xb8r\xc3\xb8stasiatisk land hvis regjering ble ansett for \xc3\xa5 v\xc3\xa6re truet av \xc2\xabkommunistisk aggresjon\xc2\xbb. Resolusjonen tjente som Johnsons lovgrunnlag for \xc3\xa5 eskalere USAs engasjement i Vietnamkrigen._NEWLINE_Senere unders\xc3\xb8kelser, offentliggjort i en rapport som ble utgitt i 2005 av National Security Agency, indikerer at det siste av angrepene sannsynligvis ikke fant sted. Rapporten fors\xc3\xb8kte ogs\xc3\xa5 \xc3\xa5 motbevise en p\xc3\xa5stand om at medlemmer av president Lyndon B. Johnsons regjering bevisst hadde l\xc3\xb8yet om hendelsen. Robert McNamara har siden blant annet i filmen The Fog of War innr\xc3\xb8mmet at det andre angrepet ikke fant sted.'